ລັດ​ວິ​ສາ​ຫະ​ກິດ ​ການ​ບິນລາວ ສູນ​ເສຍ​ລາຍ​ຮັບ​ເຖິງ 70 ເປີ​ເຊັນ ຍ້ອນ​ໄວ​ຣັ​ສ​ໂຄ​ໂຣ​ນາ
ແຕ່​ຢ່າງ​ໃດ​ກໍ​ຕາມ ລັດ​ວິ​ສາ​ຫະ​ກິດ​ການ​ບິນ ລາວ ຫຼື ສາຍ​ການ​ບິນ ລາວ ກໍ​ຍັງ​ທຳ​ການ​ບິນ​ໃນ​ເສັ້ນ​ທາງ​ອື່ນໆ​ຕາມ​ປົກ​ກະ​ຕິ.
ລັດວິສາຫະກິດການບິນ ລາວ ສູນເສຍລາຍຮັບເຖິງ 70 ເປີເຊັນໂດຍມີສາເຫດສຳຄັນມາຈາກການແຜ່ລະບາດຂອງເຊື້ອໄວຣັສໂຄໂຣນາ ໃນ ຈີນ ທີ່ຕິດຕໍ່ໄປໃນ 20 ກວ່າປະເທດ ໂດຍບໍ່ມີທ່າທີວ່າຈະຄວບຄຸມໄດ້ໃນໄວໆນີ້ ທ່ານ ບຸນມາ ຈັນທະວົງສາ ຜູ້ອຳນວຍການໃຫຍ່ລັດວິສະຫະກິດການບິນ ລາວ ຖະແຫຼງຍອມຮັບວ່າການແຜ່ລະບາດຂອງເຊື້ອໄວຣັສໂຄໂຣນາ ຫຼື Covid-19 ໃນ ຈີນ ທີ່ຕິດຕໍ່ໄປໃນ 20 ກວ່າປະເທດ ແລະ ເຖິງແມ່ນວ່າຍັງບໍ່ມີລາຍງານການຕິດເຊື້ອໄວຣັສໂຄໂຄນາ ໃນລາວ ກໍຕາມຫາກແຕ່ກໍກະທົບຕໍ່ເສດຖະກິດຂອງ ລາວ ຢ່າງຫຼີກລ່ຽງບໍ່ໄດ້ໂດຍສະເພາະແມ່ນໃນດ້ານການທ່ອງທ່ຽວທີ່ມີນັກທ່ອງທ່ຽວ ຈີນ ເປັນແຫຼ່ງລາຍຮັບທີ່ສຳຄັນຂອງພາກບໍລິການ ແລະ ທ່ອງທ່ຽວໃນ ລາວ ນັ້ນ ສຳລັບລັດວິສາຫະກິດການບິນ ລາວ ນັ້ນກໍຕ້ອງສູນເສຍລາຍຮັບໄປແລ້ວເຖິງ 70 ເປີເຊັນເພາະການຍົກເລີກຖ້ຽວບິນສ່ວນໃຫຍ່ລະຫວ່າງ ລາວ ກັບ ຈີນ ນັບຈາກຕົ້ນເດືອນກຸມພາ 2020 ເປັນຕົ້ນມາ ທັງຍັງບໍ່ມີກຳນົດທີ່ຊັດເຈນອີກດ້ວຍ ດັ່ງທີ່ທ່ານ ບຸນມາ ຢືນຢັນວ່າ "ສຳລັບສາຍການບິນ ລາວ ນີ້ກໍມີຜົນກະທົບພໍສົມຄວນ ເສັ້ນບິນໄປສະເພາະ ສປ ຈີນ ນີ້ມີທັງໝົດຫັ້ນ 9 ເສັ້ນບິນຢູ່ໃນຫັ້ນສ່ວນຫຼາຍເປັນບິນເຊົ່າເໝົາລຳ ມາຮອດປັດຈຸບັນນີ້ທາງບໍລິສັດທ່ອງທ່ຽວຂອງ ຈີນ ໄດ້ຂໍມາເນາະ ໃຫ້ພວກເຮົາເລີກເພາະວ່າຕາມຄຳສັ່ງລັດຖະບານ ຈີນ ຫັ້ນບໍ່ໃຫ້ນັກທ່ອງທ່ຽວຂອງ ຈີນ ອອກຈາກປະເທດ ສະນັ້ນກະຈຳເປັນຕ້ອງໄດ້ຢຸດໄວ້ຊົ່ວຄາວ ສ່ວນວ່າຜົນກະທົບຕໍ່ທຸລະກິດຫັ້ນແນ່ນອນຢູ່ແລ້ວ ລາຍຮັບຂອງບໍລິສັດທີ່ໄດ້ຈາກເສັ້ນບິນຂອງ ຈີນ ນີ້ແມ່ນ 70 ເປີເຊັນພຸ້ນແຫຼະທີ່ມັນຫຼຸດລົງ " ແຕ່ຢ່າງໃດກໍຕາມ ລັດວິສາຫະກິດການບິນ ລາວ ຫຼື ສາຍການບິນ ລາວ ກໍຍັງທຳການບິນໃນເສັ້ນທາງອື່ນໆຕາມປົກກະຕິ ແຕ່ວ່າກໍອາດຈະມີການຍົກເລີກໃນບາງຖ້ຽວບິນທີ່ມີຈຳນວນຜູ້ໂດຍສານໜ້ອຍ ຫຼື ບໍ່ຄຸ້ມທຶນໃນແຕ່ລະຖ້ຽວບິນທີ່ຈະຕ້ອງມີຜູ້ໂດຍສານບໍ່ຕ່ຳກວ່າ 60 ເປີເຊັນຂອງຈຳນວນບ່ອນນັ່ງທັງໝົດ ທາງດ້ານທ່ານ ສູນ ມະນີວົງ ຫົວໜ້າກົມໂຄສະນາການທ່ອງທ່ຽວກະຊວງຖະແຫຼງຂ່າວວັດທະນະທຳ ແລະ ທ່ອງທ່ຽວຖະແຫຼງຢືນຢັນວ່າ ການຮ່ວມມືດ້ານການທ່ອງທ່ຽວລະຫວ່າງ ລາວ ກັບ ຈີນ ໃນປີ 2019 ທີ່ຖືເປັນປີສົ່ງເສີມການທ່ອງທ່ຽວ ລາວ-ຈີນ ນັ້ນໄດ້ບັນລຸຜົນສຳເລັດຕາມເປົ້າໝາຍທີ່ວາງໄວ້ທຸກດ້ານໂດຍມີນັກທ່ອງທ່ຽວຕ່າງຊາດເດີນທາງເຂົ້າມາ ລາວ ຈຳນວນທັງໝົດ 4,580,000 ຄົນເພີ່ມຂຶ້ນເຖິງ 9 ເປີເຊັນ ທຽບໃສ່ປີ 2018 ໃນນີ້ເປັນນັກທ່ອງທ່ຽວ ຈີນ ຈຳນວນເຖິງ 1,022,724 ຄົນເພີ່ມຂຶ້ນ 27 ເປີເຊັນ ທຽບໃສ່ປີ 2018 ຫາກແຕ່ວ່າດ້ວຍບັນຫາການລະບາດຂອງເຊື້ອ Covid-19 ກໍຍ່ອມຈະເຮັດໃຫ້ນັກທ່ອງທ່ຽວ ຈີນ ເດີນທາງມາ ລາວ ຫຼຸດລົງໃນປີ 2020 ທີ່ລັດຖະບານ ລາວ ຄາດວ່າຈະມີນັກທ່ອງທ່ຽວ ຈີນ ເດີນທາງມາ ລາວ ກວ່າ ນຶ່ງລ້ານຫ້າແສນຄົນນັ້ນ ສ່ວນທ່ານ ສົມພູ ດວງສະຫວັນ ປະທານຄະນະກຳມາທິການວັດທະນະທຳ-ສັງຄົມ ສະພາແຫ່ງຊາດ ລາວ ບອກວ່າການຈັດຕັ້ງປະຕິບັດທີ່ຜິດລະບຽບກົດໝາຍ ແລະ ບໍ່ໄດ້ມາດຕະຖານໃນພາກບໍລິການ ແລະ ທ່ອງທ່ຽວຄືສາເຫດທີ່ສຳຄັນທີ່ເຮັດໃຫ້ລັດຖະບານ ລາວ ບໍ່ສາມາດບັນລຸເປົ້າໝາຍດ້ານການທ່ອງທ່ຽວທີ່ວາງເອົາໄວ້ໃນໄລຍະທີ່ຜ່ານມາ ຈຶ່ງເຮັດໃຫ້ຈະຕ້ອງມີການປັບປຸງ-ແກ້ໄຂໃນທຸກໆດ້ານຢ່າງຮີບດ່ວນທີ່ສຸດ ຂະນະທີ່ ພັນເອກ ກິດຕະວົງ ສຸຣິຍາ ຫົວໜ້າກົມຕຳຫຼວດທ່ອງທ່ຽວໃນສັງກັດຂອງກະຊວງປ້ອງກັນຄວາມສະຫງົບກໍໄດ້ໃຫ້ການຍອມຮັບວ່າ ມີເຈົ້າໜ້າທີ່ຕຳຫຼວດທ່ອງທ່ຽວຈຳນວນນຶ່ງທີ່ປະຕິບັດໜ້າທີ່ບໍ່ເປັນໄປຕາມລະບຽບກົດໝາຍດ້ວຍການໃຊ້ໂອກາດປັບໄໝ ຫຼືວ່າຮຽກຮັບເອົາເງິນຈາກບັນດາບໍລິສັດ ແລະ ນັກທ່ອງທ່ຽວຊາວຕ່າງຊາດທີ່ດຳເນີນທຸລະກິດຜິດລະບຽບກົດໝາຍການທ່ອງທ່ຽວໃນ ລາວ ແລະ ເອົາເງິນທີ່ໄດ້ຈາກການປັບໄໝນັ້ນໄປເປັນຜົນປະໂຫຍດສ່ວນຕົວ ທາງດ້ານສະມາຄົມວິໄຈການທ່ອງທ່ຽວອາຊຽນ ລະບຸວ່າ ລັດຖະບານລາວ ຈະຕ້ອງດຳເນີນມາດຕະການຢ່າງຮອບດ້ານເຂົ້າໃນການພັດທະນາປັບປຸງ ເພື່ອຍົກລະດັບຄຸນນະພາບການທ່ອງທ່ຽວໃນລາວ ໃຫ້ໄດ້ມາດຕະຖານສາກົນຢ່າງແທ້ຈິງ ທັງນີ້ດ້ວຍການເພັ່ງເລັງໃສ່ການຄຸ້ມຄອງສະຖານບັນເທີງ ແລະບໍລິການຕ່າງໆ ເພື່ອໃຫ້ດຳເນີນທຸລະກິດຕາມລະບຽບກົດໝາຍຢ່າງເຂັ້ມງວດ ທັງຈະຕ້ອງສ້າງນິຕິກຳໃໝ່ໃນການຄຸ້ມຄອງ ທຸລະກິດບໍລິການ ແລະທ່ອງທ່ຽວໃຫ້ສາມາດແຂ່ງຂັນກັບເພື່ອນບ້ານໄດ້ ຢ່າງແທ້ຈິງອີກດ້ວຍ ທັງນີ້ພາກທຸລະກິດການທ່ອງທ່ຽວໃນລາວ ມີລາຍຮັບຕ່ຳສຸດໃນອາຊຽນ ໂດຍ ໄທ ມີລາຍຮັບຈາກການທ່ອງທ່ຽວສູງສຸດໃນ ອາຊຽນ ກໍຄືຫຼາຍກວ່າ 62,870 ລ້ານໂດລາ ສ່ວນ ສປປ ລາວ ມີລາຍຮັບຈາກການທ່ອງທ່ຽວພຽງແຕ່ 855 ລ້ານໂດລາເທົ່ານັ້ນ ຊຶ່ງຕ່ຳກວ່າ ໄທ 83 ເທົ່າໃນປີ 2019 ຊຶ່ງມີນັກທ່ອງທ່ຽວຕ່າງຊາດເດີນທາງມາທ່ອງທ່ຽວໃນ ໄທ ຫລາຍກວ່າ 40 ລ້ານຄົນ ຫຼາຍກວ່າ ລາວ ເຖິງ 10 ເທົ່າ ແຕ່ກໍຄາດວ່າການທ່ອງທ່ຽວຈະຫຼຸດລົງໃນທົ່ວອາຊຽນໃນປີ 2020 ນີ້ທີ່ເປັນຍ້ອນການລະບາດຂອງ Covid-19 ນັ້ນເອງ